Britanniassa parlamentti hyväksyi viimein keskiviikkona lopullisesti maan EU-eroa koskevat lait.

Parlamentin alahuone hyväksyi lakiesityksen jo aiemmin tässä kuussa. Parlamentin ylähuone kuitenkin esitti siihen muutoksia, jotka alahuone keskiviikkona torjui. Sen jälkeen ylähuone ilmoitti, että tyytyy alahuoneen ratkaisuun.

Britannian pääministeri Boris Johnson kommentoi lausunnossaan parlamentin päätöstä ja sanoi Britannian voivan edetä nyt yhtenäisenä vuosia kestäneen jakaantumisen ja vihanpidon jälkeen.

– Hetkittäin tuntui siltä, että emme koskaan pääse brexit-maaliviivan yli. Mutta nyt me teimme sen, Johnson sanoo.

Lakiesitykseltä puuttuu enää kuningatar Elisabetin hyväksyntä, jonka tämä saattaa antaa jo torstaina. Sen jälkeen brexit-erosopimus menee EU-parlamentin äänestykseen ensi viikolla.

Britannian on määrä erota EU:sta kuun lopussa.

– Britannian kansa on odottanut yli kolme vuotta, että brexit saataisiin valmiiksi. Brexit-lain hyväksyminen mahdollistaa tämän tekemisen hyvässä järjestyksessä 31. tammikuuta, pääministeri Boris Johnsonin tiedottaja sanoi.

Aiheesta lisää:

Suomalaiset kaikkein hitaimpia hakemaan oleskelulupaa brexit-Britanniassa

Boris Johnson haluaa kunnostettavana olevan Big Benin kumisevan brexitin kunniaksi – lasku satojatuhansia euroja

Britannian parlamentin alahuone hyväksyi brexit-sopimuksen

EU:lta kylmää vettä brittien niskaan: Aika on liian lyhyt uuden kumppanuussopimuksen solmimiseksi

Lähteet: AFP, Reuters